text: Done Ynabele la sachant
   Honnour et feste et joie grant
   Fist Meniadus et sa gent.
   Bien-doit-plaire par la main prent
   Et l'en a avoec li menée ;
   À son povoir l'a honnorée,
   Et Argente sa fille aussi.
   Cele le mist pas en oubli.
   Vers Clarmondine les mena,
   Et Clarmondine s'adreça
   Vers eles quant les vit venir,
   Car ele ne s'en pot tenir
   Ne ne dut, si qu'il li sambla.
   La mere et la fille baisa ;
   PageV02P242
   Si faite joie et tel samblant
   Lor fist qu'il ert aferissant.
   Sagement les sot conjoïr
   De cuer plain, de loial desir.
   Cléomadès vint cele part
   Qui de les honnorer sa part
   Fist si, qu'il n'i ot k'amender.
   De ce vous lairai ore ester.
  